text: Årvågen borger afslørede tre unge klatretyve i Rema 1000
  02 oktober 2016 kl. 04.45
  Tre unge mænd på 15, 17 og 19 år brød lørdag aften gennem taget på en Rema 1000 i Haderslev og firede sig derefter ned i butikken med et reb. En årvågen borger så det - og så klappede fælden.
  Mens mange lørdag aften sad og så Olsen-banden på TV  2, så var en noget yngre bande på spil i Haderslev - og det med samme held som Egon, Benny og Kjeld altid har.
  Tre unge mænd på 15, 17 og 19 år brød gennem taget på Rema 1000-butikken på Sejlstensgyde 2 i Haderslev- men en vaks borger så det og greb ind.
  Politiet blev alarmeret kl. 22,43 og flere patruljer med hunde kom til stede og omringede hurtigt Rema 1000-butikken.
  På Twitter kom politiet under indsatsen med en klar besked til indbrudstyvene: - Butikken omringet og hunde på vej ind. Er det dig, som er derinde, så tag at komme ud.
  3 mænd set bryde ind i butik i Haderslev. Butikken omringet og hunde på vej ind. Er det dig, som er derinde, så tag at komme ud. #politidk
  Så var spillet ude for de tre danske unge,  der alle kommer fra Haderslev.
  Det oplyser Syd- og Sønderjyllands Politi. Det vides dog ikke om de unge så og læste beskeden - eller blot indså deres fejlslagne indbrud, da de opdagede politiets blå blink og hørte hundeglam udenfor.
  - Det er en årvågen borger, der ringer til os efter at havde set de tre unge på taget af Rema-butikken. De tre unge har erkendt indbruddet, som de jo heller ikke kan tale sig fra, siger vagtchef Erik Lindholdt fra Syd- og Sønderjyllands Politi søndag morgen til TV SYD.
  De tre unge mænd er alle blevet løsladt i løbet af søndagen.
  